NARIADENIE KOMISIE (ES) č. 192/2009
z 11. marca 2009,
ktorým sa vykonáva nariadenie Európskeho parlamentu a Rady (ES) č. 177/2008, ktorým sa zriaďuje spoločný rámec pre registre ekonomických subjektov na štatistické účely, pokiaľ ide o výmenu dôverných údajov medzi Komisiou (Eurostatom) a členskými štátmi
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 177/2008 z 20. februára 2008, ktorým sa zriaďuje spoločný rámec pre registre ekonomických subjektov na štatistické účely a zrušuje nariadenie Rady (EHS) č. 2186/93 (1), a najmä na jeho článok 11 ods. 3,
keďže:
(1)
Nariadením (ES) č. 177/2008 sa zriaďuje nový spoločný rámec pre registre ekonomických subjektov výlučne na štatistické účely s cieľom udržať vývoj registrov ekonomických subjektov v harmonizovanom rámci.
(2)
V súlade s článkom 11 nariadenia (ES) č. 177/2008 je potrebné ustanoviť formát, opatrenia na zaistenie bezpečnosti a dôvernosti a postup na odovzdávanie údajov o konkrétnych jednotkách Komisii (Eurostatu) a na odovzdávanie údajov o nadnárodných skupinách podnikov príslušným vnútroštátnym orgánom.
(3)
Opatrenia ustanovené v tomto nariadení sú v súlade so stanoviskom Výboru pre štatistické programy zriadeného rozhodnutím Rady 89/382/EHS, Euratom (2),
PRIJALA TOTO NARIADENIE:
Článok 1
Formát
Komisia (Eurostat) a príslušné vnútroštátne orgány zasielajú údaje uvedené v článku 11 nariadenia (ES) č. 177/2008 vo formáte stanovenom v časti A prílohy k tomuto nariadeniu.
Komisia (Eurostat) a príslušné vnútroštátne orgány poskytujú pri každom zaslaní údajov potrebné metaúdaje elektronickou formou v súlade s normami Európskeho štatistického systému a v štruktúre vymedzenej v najnovšom znení príručky odporúčaní Eurostatu pre registre ekonomických subjektov, ktorú možno získať v Komisii (Eurostat).
Článok 2
Opatrenia na zaistenie dôvernosti
1. Údaje zaslané Komisii (Eurostatu) príslušnými vnútroštátnymi orgánmi alebo údaje, ktoré Komisia (Eurostat) získala z iných zdrojov, sa uchovávajú v registri Spoločenstva o nadnárodných skupinách podnikov a jednotkách, ktoré ich tvoria (ďalej len „register Eurogroups“).
2. Pri zasielaní údajov Komisii (Eurostatu) v súlade s článkom 11 ods. 1 nariadenia (ES) č. 177/2008 označujú príslušné vnútroštátne orgány údaje, ktoré sú dôverné v súlade s vnútroštátnymi právnymi predpismi.
3. S cieľom zabezpečiť konzistentné zaznamenávanie údajov Komisia (Eurostat) zasiela výlučne na štatistické účely príslušným vnútroštátnym orgánom členských štátov iných ako vykazujúci štát ukazovatele uvedené v časti B prílohy s označením dôvernosti, týkajúce sa nadnárodných skupín podnikov a jednotiek, ktoré ich tvoria, keď sa minimálne jedna jednotka tejto skupiny nachádza na území uvedeného členského štátu.
Článok 3
Bezpečnostné opatrenia
Komisia (Eurostat) a príslušné vnútroštátne orgány uchovávajú údaje označené vnútroštátnymi orgánmi ako dôverné v súlade s článkom 2 ods. 2 v bezpečnom priestore s obmedzeným a kontrolovaným prístupom. Príslušné vnútroštátne orgány poskytnú Komisii (Eurostatu) na požiadanie informácie o bezpečnostných opatreniach, ktoré sa uplatňujú v danom členskom štáte. Komisia (Eurostat) postúpi tieto informácie ostatným členským štátom. Komisia (Eurostat) podobným spôsobom poskytne vnútroštátnym orgánom informácie o svojich bezpečnostných opatreniach.
Zasielanie údajov sa vykoná v zašifrovanej forme prostredníctvom bezpečného média používaného Komisiou (Eurostatom) na výmenu dôverných údajov.
Článok 4
Postup zasielania údajov
1. Údaje a metaúdaje zasielané podľa tohto nariadenia sa vymieňajú v elektronickej forme medzi príslušnými vnútroštátnymi orgánmi a Komisiou (Eurostatom). Formát zasielania bude zodpovedať príslušným štandardom na výmenu údajov stanoveným Komisiou (Eurostatom). Údaje sa zasielajú elektronicky a nahrávajú v Komisii (Eurostate) prostredníctvom jediného miesta vstupu pre údaje.
2. Členské štáty vykonávajú štandardy a usmernenia na výmenu poskytnuté Komisiou (Eurostatom) v súlade s požiadavkami tohto nariadenia.
Článok 5
Nadobudnutie účinnosti
Toto nariadenia nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. marca 2009